CELEX: 62022CN0084
Language: da
Date: 2022-02-08 00:00:00
Title: Sag C-84/22: Anmodning om præjudiciel afgørelse indgivet af High Court (Irland) den 8. februar 2022 — Right to Know CLG mod An Taoiseach

10.5.2022   
            
            
               DA
            
            
               Den Europæiske Unions Tidende
            
            
               C 191/13
            
         
      Anmodning om præjudiciel afgørelse indgivet af High Court (Irland) den 8. februar 2022 — Right to Know CLG mod An Taoiseach
      (Sag C-84/22)
      (2022/C 191/17)
      Processprog: engelsk
      
         Den forelæggende ret
      
      High Court (Irland)
      
         Parter i hovedsagen
      
      
         Sagsøger: Right to Know CLG
      
         Sagsøgt: An Taoiseach
      
         Præjudicielle spørgsmål
      
      
                  1.
               
               
                  Skal referater fra formelle møder i en medlemsstats udøvende magt, hvor regeringsmedlemmer er forpligtet til at give møde og handle som en kollektiv myndighed, med henblik på anmodning om adgang til miljøoplysninger indeholdt i disse referater, betragtes som »interne meddelelser« eller som offentlige myndigheders »sagsbehandling«, som omhandlet henholdsvis i artikel 4, stk. 1, litra e), og artikel 4, stk. 2, litra a), i Europa-Parlamentets og Rådets direktiv 2003/4/EF (1) af 28. januar 2003 om offentlig adgang til miljøoplysninger og om ophævelse af Rådets direktiv 90/313/EØF?
               
            
                  2.
               
               
                  Rækker princippet om retskraft (som drøftet i Köbler, sag C-224/01 (2), og efterfølgende retspraksis) ud over domskonklusionen i tidligere domme, således at det derudover omfatter konklusioner angående de faktiske omstændigheder eller retlige spørgsmål, der er behandlet i den tidligere dom? Med andre ord, er princippet om retskraft begrænset til tilfælde, hvor adgangen til søgsmål er afskåret eller omfatter det ligeledes tilfælde, hvor anbringender er afskåret?
               
            
                  3.
               
               
                  I verserende sager mellem parter angående manglende overholdelse af direktiv 2003/4/EF med hensyn til en bestemt anmodning om miljøoplysninger, hvor en sagsøger/informationssøgende har fået medhold i, at en beslutning skal annulleres og visse klagepunkter, der er baseret på EU-retten, blev tiltrådt, mens andre blev forkastet, udelukker EU-retten, og i særdeleshed effektivitetsprincippet, en national bestemmelse om princippet om retskraft, der er baseret på afskærelse af anbringender, hvorefter de nationale domstole i nye sager angående en senere afgørelse vedrørende den samme anmodning skal afvise et søgsmål fra en sådan sagsøger/informationssøgende, hvorved den nævnte senere afgørelse — hvori der henvises til EU-retten i klagepunkter, der tidligere blev forkastet, men ikke konkret appelleret — anfægtes?
               
            
                  4.
               
               
                  Ændres besvarelsen af det tredje spørgsmål af, at: (i) der ikke blev indgivet en anmodning til Domstolen; og (ii) ingen af parterne har gjort den relevante retspraksis fra Domstolen gældende for den nationale ret?
               
            
         (1)  EUT 2003, L 41, s. 26.
      
         (2)  Dom af 30. september 2003 (EU:C:2003:513).